**Prijedlog da se nagrada Grada Ivanić-Grada za životno djelo u 2018. dodijeli prof. Vjekoslavu Skrbinu iz Ivanić-Grada**

**Predlagatelj: Javor Bojan Leš, dr.vet.med., predsjednik Odbora za dodjelu nagrada Grada**

**OBRAZLOŽENJE:**

**VJEKOSLAV SKRBIN, prof. glazbene teorije u miru, likovni umjetnik**

Vjekoslav Skrbin rođen u Sisku (1948.), gdje u godinama rane mladosti uz ljubav prema glazbi otkriva i svoju sklonost likovnom izražavanju. Kao profesor glazbeno-teoretskih predmeta podučavao je na srednjoj glazbenoj školi u Sisku te u gimnazijskim odjelima Srednje škole Ivan Švear u Ivanić-Gradu. Odgojio je više generacija vrsnih mladih glazbenika, a u sjećanjima gimnazijalaca ostavio je trag kao čovjek koji je svaku vrstu glazbe tumačio i kroz osobnost skladatelja i izvođača, dodajući teoretskom i tehničkom dijelu glazbene umjetnosti notu ljudskosti, iskricu humora, žar osobne interpretacije te želju da svoje veliko znanje podijeli s mladima kroz doživljaj beskrajne ljepote i bogatstva glazbenih izričaja.

Tijekom posljednjih dvadesetak godina, Vjekoslav Skrbin se pomalo vraćao drugoj liniji svoje kreativnosti, likovnom stvaralaštvu. I kako se pomalo bližio njegov odlazak u mirovinu, njegova težnja likovnom izražavanju sve je bila jača. Razvijajući svoje talente kroz crtež i slikanje, ali i oblikovanje trodimenzionalnih predmeta i skulptura u raznim materijalima, uz dobro poznavanje povijesti umjetnosti i usavršavajući likovne tehnike, uskoro je razvio sve vještine potrebne za početak samostalnog stvaralačkog puta.

U tematskom pogledu, najprije su ga zaokupljale ideje kako u likovnim djelima povezati svoje dvije ljubavi: glazbu i slikarstvo. Kad je u malom, novo otvorenom galerijskom prostoru Srednje škole Ivan Švear prvi put izložio svoje radove u tehnici akvarela i pastela, pribojavao se kako će učenici, posebno oni iz strukovnih škola koji u nastavnom programu nemaju ni likovnu ni glazbenu umjetnost, prihvatiti njegove slike. No, svaka je bojazan bila suvišna. Slike su naprosto plijenile ljepotom i dubinom poruke te širile kulturno poslanstvo među mladima koji inače možda nikad ne bi došli na neku likovnu izložbu.

Osim glazbenih tema, omiljeni Skrbinovi motivi oduvijek su bili pejzaži i mrtve prirode. Raznolikost i ljepota prirodnih krajobraza potakli su ga na stvaranje brojnih ciklusa na temu voda, šuma, livada i proplanaka…, a i tragova ljudi u prirodi. Gradovi, brodovi, crkvice i kapele, polja i vinogradi… Uz doživljaj ljepote prirode, u tematski sklop Skrbinovih slika pomalo se uvlačila neka duboka duhovnost koja je izbijala također iz samih pejzaža, posebno onih nadahnutih posebnim uvjetima života ljudi i njihovih, često tragičnih sudbina. Tako je nastao i ciklus pastela Requiem za Kornate, posvećen tragičnoj pogibiji mladih vatrogasaca usred ljepote Mediterana. Kroz promišljanja duhovnih tema, u Skrbinovom slikarstvu sazrijevale su ideje za cikluse slika sakralnog sadržaja iz kršćanske ikonografije, ali ispričane na sasvim nov, autoru svojski način. Nadahnute otajstvima sv. Krunice, vizijama Djevice Marije uz doživljaje pučkih crkvenih napjeva, doživljajem Isusove Muke i Uskrsnuća, nastale su veličanstvene slike koje kroz ljepotu ljudskosti pronose poruke duhovnosti, a kroz duhovne sadržaje potiču na razmišljanje o vrijednostima i duhovnom bogatstvu koje je usađeno u svako ljudsko biće, a koje se tako često zanemaruje i zaboravlja u slijepom natjecanju za materijalnim bogatstvima….

Vjekoslav Skrbin svoje je likovne radove, nastale uz veliku potporu njegove obitelji, izlagao na brojnim samostalnim izložbama (Sisak, Ugljan, Jastrebarsko, Kloštar Ivanić, Murter, Krašić, Daruvar, Ivanić-Grad), te, kao član Udruge jasličara, na skupnim izložbama jaslica u Jastrebarskom, Ivanić-Gradu i Rimu. Sudionik je likovnih kolonija *Kardinal* *Alojzije Stepinac* u Krašiću te dobrotvornih likovnih kolonija u organizaciji *Udruge žena Iva* u Jastrebarskom. Velika izložba njegovih slika pod naslovom Uskrsne meditacije, predstavljena pred Uskrs 2018. u Muzeju Ivanić-Grada, pokazala je da je riječ o autentičnom umjetniku snažnog izričaja, žive vjere i velike humanosti, čiji radovi zaslužuju trajno izlaganje u posebnom galerijskom prostoru. Bilo bi lijepo da to bude jednoga dana u Ivanić-Gradu.

Iz svega navedenog vjerujem da svatko može iščitati dovoljno razloga zašto se prof. Skrbin predlaže za dodjelu nagrade Grada Ivanić-Grada za životno djelo u godini 2018.

**Vjekoslav Skrbin:**

**Adresa:** 10310 Ivanić-Grad, Dubrovačka 32

**Mob.:** +385 98 914 6550

Pripremila: Vida Pust Škrgulja, ravnateljica Muzeja Ivanić-Grada

Javor Bojan Leš, dr.vet.med.